KISKŐRÖS VÁROS POLGÁRMESTERE

ELŐTERJESZTÉS
(a Képviselő-testület 2014. január 22-i ülésére)

TÁRGY: Középtávú tervezés
Az államháztartásról szóló 2011. évi CXCV. törvény 29/A.§-a szerint a helyi önkormányzat évente, legkésőbb a költségvetési rendelet elfogadásáig határozatban állapítja meg a saját bevételeinek, valamint a Magyarország gazdasági stabilitásáról szóló 2011. évi CXCIV. törvény (továbbiakban: Stabilitási tv.) 3.§ (1) bekezdése szerinti adósságot keletkeztető ügyleteiből eredő fizetési kötelezettségeinek a költségvetési évet követő három évre várható összegét. A Stabilitási tv. 10.§ (3) bekezdése értelmében az önkormányzat adósságot keletkeztető ügyletből származó tárgyévi összes fizetési kötelezettsége az adósságot keletkeztető ügylet futamidejének végéig egyik évben sem haladja meg az önkormányzat adott évi saját bevételeinek 50%-át.

A Stabilitási tv. tartalmazza az adósságot keletkeztető ügyletek körét, amelyek közül hitelfelvétel és kötvénykibocsátás valósult meg.
Kiskőrös Város Önkormányzata 2006-ban 17.601 ezer Ft összegben fejlesztési célú hitelt vett fel az OTP Bank Zrt-nél a Művelődési Központ felújítására, amelynek törlesztése 2008-ban kezdődött, visszafizetési határideje: 2026.

Az Önkormányzat 2008-ban a Raiffeisen Bank Zrt-nél 3.018.000 EURO összegben kötvényt bocsátott ki. 2013. szeptemberétől kezdődött a tőketörlesztés, lejárata: 2028.
Az állami adósságkonszolidációval összefüggésben a Magyar Állam a Magyarország 2013. évi központi költségvetéséről szóló 2012. évi CCIV. törvény 73. § (4) bekezdésében meghatározott mérték figyelembe vételével, az Önkormányzat - a 72. § (1) bekezdésében meghatározott - adósságállományából 356.925.599 forint összegű adósságot és ennek a 72. § (1) bekezdésében meghatározott járulékai összegét vállalta át. A kötvény tényleges átalakítása, összegének 1 207 000 EUR összeggel való csökkentése megtörtént. A Művelődési ház pályázattal kapcsolatban a korábban felvett hitel 5 280 ezer Ft előtörlesztése megvalósult az adósságkonszolidáció kapcsán. Ennek megfelelően történt a kötelezettségek és a saját bevételek meghatározása.
A saját bevételek körét a Magyarország helyi önkormányzatairól szóló 2011. évi CLXXXIX. törvény 106.§ (1) bekezdése tartalmazza.
Bevételek esetében feltételeztük, hogy a helyi adók (iparűzési, kommunális és idegenforgalmi) a továbbiakban is az önkormányzat bevételei maradnak.

Gépjárműadó összegével nem számoltunk, tekintettel arra, hogy nem tartozik a helyi adó bevételek körébe. 
Várhatóan a továbbiakban is tudunk környezetvédelmi bírság és bérleti díj bevételt realizálni. Az egyéb saját bevételek között a kötvényforrás tőke- és hozamgarantált banki instrumentumokba történő elhelyezésének bevételeivel számoltunk.
A fentiek alapján javaslom, hogy a Képviselő-testület határozat-tervezetben foglaltak szerint döntsön.
Kiskőrös, 2014. január 09.
Domonyi László s.k.

Polgármester
HATÁROZAT-TERVEZET

Kiskőrös Város Képviselő-testülete a saját bevételeinek, valamint a Magyarország gazdasági stabilitásáról szóló 2011. évi CXCIV. törvény 3.§ (1) bekezdése szerinti adósságot keletkeztető ügyleteiből eredő fizetési kötelezettségeinek a 2013. évet követő három évre várható összegét a mellékletben foglaltak szerint állapítja meg.

